
Text rozhodnutia
Súd: Krajský súd Nitra Spisová značka: 11S/118/2011 Identifikačné číslo súdneho spisu: 4011200545 Dátum vydania rozhodnutia: 28. 10. 2015 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2015:4011200545.5 Uznesenie Krajský súd v Nitre, v právnej veci žalobcu: J. U., bytom B. XXX, F. K., proti žalovanému: Krajský súd v Nitre, so sídlom Štúrova 9, Nitra, o preskúmanie zákonnosti rozhodnutia žalovaného č. Spr-Io 2/2011 zo dňa 6. mája 2011, takto r o z h o d o l : Súd konanie z a s t a v u j e . Žiaden z účastníkov konania nemá právo na náhradu trov konania. o d ô v o d n e n i e : Žalobca sa v nejasnom podaní zo dňa 27. 06. 2011 domáhal preskúmania zákonnosti postupu a rozhodnutia žalovaného č. Spr-Io 2/2011 zo dňa 06. 05. 2011 a jeho zrušenia a vrátenia veci žalovanému na nové rozhodnutie. Týmto rozhodnutím žalovaný odvolanie žalobcu zamietol a potvrdil rozhodnutie Okresného súdu Nitra č. Inf. 107/11 zo dňa 05. 04. 2011, ktorým súd prvého stupňa nevyhovel žiadosti žiadateľa (žalobcu) o poskytnutie informácie vo forme fotokópií z listiny Čd 548/1961. Spolu s podaním žaloby žalobca nepredložil plnú moc pre zvoleného advokáta na jeho zastupovanie v tomto súdnom konaní. Súd vyzval žalobcu, aby odstránil vadu konania a predložil súdu splnomocnenie pre zvoleného advokáta na zastupovanie v tomto konaní, a to podľa § 250a OSP pod následkom zastavenia konania podľa § 250d ods. 3 OSP a zároveň ho poučil o možnosti bezplatného ustanovenia právneho zástupcu z radov advokátov. Výzva bola žalobcovi doručená dňa 02. 09. 2011. Písomným podaním zo dňa 22. 08. 2011 žalobca požiadal o oslobodenie od súdnych poplatkov a o ustanovenie právneho zástupcu z radov advokátov. Na základe tejto žiadosti žalobcu tunajší súd prípisom zo dňa 02. 03. 2012 zaslal žalobcovi Tlačivo pre dokladovanie pomerov účastníka konania, ktorý navrhuje, aby mu bolo priznané oslobodenie od súdnych poplatkov (fyzická osoba), ktoré vyplnené žiadal vrátiť späť v stanovenej lehote ako podklad k súdnemu rozhodnutiu o oslobodenie od súdnych poplatkov. Zároveň súd žalobcu v súvislosti s jeho žiadosťou o ustanovenie zástupcu z radov advokátov poučil o možnosti obrátiť sa na Centrum právnej pomoci v zmysle ust. § 30 Občianskeho súdneho poriadku (v znení zákona č. 332/2011 Z. z. účinného od 01. 01. 1992). Po preskúmaní celkových pomerov (majetkových a finančných) žalobcu súd uznesením priznal žalobcovi oslobodenie od súdnych poplatkov. Počas konania súdu o žalobnom návrhu žalobcu o preskúmanie zákonnosti postupu a rozhodnutia žalovaného bolo na súd podané oznámenie žalobcu, v ktorom žalobca uviedol, že Centru právnej pomoci, kancelárii Nové Zámky doručil písomnú žiadosť o ustanovenie advokáta tak, ako bol tunajším súdom usmernený v zmysle ust. § 30 OSP v znení účinnom od 01. 01. 2012, o čom do spisu doložil i potvrdenie (podací lístok). Vzhľadom na túto skutočnosť bolo potrebné konanie správneho súdnictva v tejto veci uznesením prerušiť až do právoplatného rozhodnutia Centra právnej pomoci, kancelária Nové Zámky o žiadosti žalobcu o ustanovenie advokáta, nakoľko rozhodnutie Centra právnej pomoci, kancelária Nové Zámky je potrebné pre postup v konaní správneho súdnictva z dôvodu, že v konaní podľa druhej hlavy, piatej časti OSP musí byť žalobca v zmysle § 250a OSP zastúpený advokátom, pokiaľ nemá právnické vzdelanie buď sám žalobca alebo jeho zamestnanec (člen), ktorý za neho na súde koná, okrem výnimiek taxatívne stanovených v § 250a OSP. Počas prerušenia predmetného konania súd šetrením v Centre právnej pomoci, kancelária Hlohovec zistil, že žalobcovi nebol priznaný nárok na poskytnutie právnej pomoci (v 45 veciach), nakoľko nebola vylúčená zrejmá bezúspešnosť sporu. V zákonom stanovenej lehote spoločným opravným prostriedkom žalobca napadol rozhodnutia Centra právnej pomoci, kancelárie Hlohovec (v 45 veciach), žiadal ich ako nezákonné zrušiť a vec vrátiť Centru právnej pomoci, kancelária Hlohovec na ďalšie konanie. Na odvolanie žalobcu Krajský súd v Banskej Bystrici rozsudkom č. k. 26Sp/22/2012-100 zo dňa 04. 03. 2013 rozhodnutia Centra právnej pomoci, kancelária Hlohovec (v 45 veciach) o nepriznaní nároku na poskytnutie právnej pomoci žalobcovi potvrdil. Proti tomuto rozsudku podal žalobca odvolanie. Na základe ďalšieho šetrenia na Krajskom súde v Banskej Bystrici bol tunajšiemu súdu predložený rozsudok Najvyššieho súdu Slovenskej republiky sp. zn. 6Sžo/50/2014 zo dňa 25. 02. 2015, právoplatný a vykonateľný dňa 24. 04. 2015, ktorým bol potvrdený rozsudok Krajského súdu v Banskej Bystrici č. k. 26Sp/22/2012-100 zo dňa 04. 03. 2013. Súd následne (prípisom zo dňa 28. 05. 2015) vyzval žalobcu, aby odstránil vadu konania a predložil súdu splnomocnenie pre zvoleného advokáta na zastupovanie v tomto konaní, a to podľa § 250a OSP pod následkom zastavenia konania podľa § 250d ods. 3 OSP. Výzva bola žalobcovi doručená dňa 05. 06. 2015, pričom v súdom určenej lehote žalobca požadovanú plnú moc pre advokáta nepredložil. Krajský súd v Nitre ako súd vecne a miestne príslušný (§ 246 ods. 1 OSP, § 246a OSP) skôr ako pristúpil k vecnému vybaveniu, skúmal podmienky konania podľa § 103 OSP a zistil, že tieto nie sú splnené, preto konanie podľa § 250d ods. 3 OSP zastavil. Súd prvého stupňa takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Podľa § 250a OSP, žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods. 3 OSP, súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a <. alebo ak žaloba bola vzatá späť (§ 250h ods. 2) <.. Odvolanie proti uzneseniu je prípustné. Z citovaných zákonných ustanovení vyplýva, že žalobca v súdnom konaní o preskúmanie zákonnosti rozhodnutia žalovaného (podľa druhej hlavy, piatej časti OSP), pokiaľ nemá sám právnické vzdelanie a pokiaľ nejde o výnimky uvedené v § 250a OSP, musí byť obligatórne zastúpený advokátom. Nakoľko k podanej žalobe, podpísanej žalobcom, nebola pripojená plná moc, ktorou by žalobca splnomocnil advokáta na zastupovanie v tomto konaní, súd vyzval žalobcu na predloženie plnej moci pre advokáta a poučil ho i podľa § 30 OSP účinným od 01. 01. 2012 o jeho práve obrátiť sa na Centrum právnej pomoci, kancelária Bratislava v prípade, ak si právneho zástupcu - advokáta nemôže zabezpečiť. Žalobca sa v zmysle usmernenia súdu obrátil na Centrum právnej pomoci, kancelária Hlohovec, avšak mu nebol priznaný nárok na poskytnutie právnej pomoci. Vzhľadom na túto skutočnosť, súd opätovne vyzval žalobcu na predloženie plnej moci pre advokáta, pod následkom zastavenia konania podľa § 250d ods. 3 OSP. Žalobcovi súd určil na odstránenie vady konania vo výzve lehotu 10 dní. Žalobca výzvu prevzal dňa 05. 06. 2015 a lehota na predloženie plnej moci mu márne uplynula 15. 06. 2015. Keďže žalobca plnú moc nepredložil a o následkoch bol riadne poučený, bolo potrebné postupovať podľa § 250d ods. 3 OSP a konanie zastaviť pre procesnú prekážku, ktorá bráni súdu vecne rozhodnúť o návrhu. O trovách konania súd rozhodol podľa § 146 ods. 1 písm. c/ OSP tak, že žiadnemu z účastníkov konania nepriznal právo na náhradu trov konania, pretože konanie bolo zastavené. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, cestou podpísaného súdu, písomne, v dvoch vyhotoveniach. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 OSP).

